钦定古今图书集成/明伦汇编/氏族典/第225卷 > 《廖用贤尚友录》 > 杨震
## 钦定古今图书集成/明伦汇编/氏族典/第225卷 > 《廖用贤尚友录》 > 杨震

按《后汉书杨震传》：“震字伯起，弘农华阴人也。少好学，
明经博览，无不穷究。州郡举茂才，四迁荆州刺史、东
莱太守。后转涿州。性公廉，不受私谒，子孙常蔬食步
行。元初四年，征入为太仆，迁太常。永宁元年，为司徒。
明年，邓太后崩，内宠始横。安帝乳母王圣因保养之
勤，缘恩放恣。圣子女伯荣，出入宫掖，传通奸赂。震上”
疏内幸，皆怀忿恚。延光二年，为太尉，中常侍樊丰及
侍中周广、谢恽等更相扇动，震因《地震》上疏言之，丰
等皆侧目愤怨。寻有河间男子赵腾诣阙上书，指陈
得失。帝收考诏狱，震复上疏救之，帝不省。樊丰等共
谮震怨怼，遣使者策收震太尉印绶，遣归本郡。震行
至城西夕阳亭，饮鸩而卒。顺帝即位，樊丰、周广等诛
死，震门生诣阙追讼震事，乃下诏“除二子为郎。”